SET ปิดบวก 9 จุด รับฟันด์โฟลว์ไหลเข้า แนะจับตา “บจ.” ประกาศงบ Q3
SET ปิดบวก 9 จุด รับเงินทุนต่างชาติไหลเข้าตลาดหุ้นไทยต่อเนื่อง ซื้อสุทธิทั้งหุ้นไทย ตลาดฟิวเจอร์ และตราสารหนี้ ขณะที่นักลงทุนติดตามงบไตรมาส 3/65 ของบริษัทจดทะเบียนที่ทยอยออกมาต่อเนื่อง สำหรับแนวโน้มพรุ่งนี้ให้แนวรับ 1,620 จุด และแนวต้าน 1,636-1,650 จุด

SET ปิดบวก 9 จุด รับเงินทุนต่างชาติไหลเข้าตลาดหุ้นไทยต่อเนื่อง ซื้อสุทธิทั้งหุ้นไทย ตลาดฟิวเจอร์ และตราสารหนี้ ขณะที่นักลงทุนติดตามงบไตรมาส 3/65 ของบริษัทจดทะเบียนที่ทยอยออกมาต่อเนื่อง สำหรับแนวโน้มพรุ่งนี้ให้แนวรับ 1,620 จุด และแนวต้าน 1,636-1,650 จุด
8 พ.ย. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ปรับตัวขึ้นได้ดี จากนักลงทุนคาดหวังพรรครีพับลิกันมีโอกาสครองเสียงข้างมากในการเลือกตั้งกลางเทอมสหรัฐ โดยสถิติในอดีตหากเป็นไปตามคาดการณ์ถือเป็นบวกต่อตลาดหุ้น
ขณะที่ในประเทศ นักลงทุนยังอยู่ระหว่างติดตามการประกาศผลประกอบการไตรมาส 3/65 ของบริษัทจดทะเบียนที่ทยอยออกมาต่อเนื่อง ซึ่งโดยรวมอยู่ในทิศทางที่ดียังไม่เห็นสัญญาณลบ อีกทั้งเงินทุนต่างชาติไหลเข้าตลาดหุ้นไทยต่อเนื่อง ซื้อสุทธิทั้งหุ้นไทย ตลาดฟิวเจอร์ และตราสารหนี้ ทำให้ภาพรวมเป็นแรงหนุนต่อ SET
สำหรับแนวโน้มพรุ่งนี้ นายชาญชัย คาดว่าหากผลการเลือกตั้งสหรัฐเป็นไปตามคาดจะเป็นบวกต่อตลาดหุ้นไทยให้ปรับตัวขึ้นได้ต่อ แต่อาจจะไม่ได้เร่งตัวมากนัก ให้แนวรับ 1,620 จุด และแนวต้าน 1,636-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 1,858.35 ล้านบาท ปิดที่ 192.00 บาท เพิ่มขึ้น 0.50 บาท
GULF มูลค่าการซื้อขาย 1,310.76 ล้านบาท ปิดที่ 52.00 บาท เพิ่มขึ้น 1.50 บาท
OR มูลค่าการซื้อขาย 1,242.69 ล้านบาท ปิดที่ 24.90 บาท เพิ่มขึ้น 0.50 บาท
PTTGC มูลค่าการซื้อขาย 1,160.23 ล้านบาท ปิดที่ 48.25 บาท ลดลง 0.25 บาท
BDMS มูลค่าการซื้อขาย 1,148.21 ล้านบาท ปิดที่ 30.25 บาท เพิ่มขึ้น 0.50 บาท